Kommer heers terwyl parstyd in SA wynbedryf afskop - Vinpro
Parstyd is goed op dreef in die Suid-Afrikaanse wynbedryf en hoewel produsente en wingerdboukundiges positief is oor die gehalte van die 2021-oes na gunstige weersomstandighede, bly kelderkapasiteit en finansiële lewensvatbaarheid 'n groot bron van kommer vir die bedryf vanweë die voortgesette alkoholverbod.
Volgens die jongste skatting deur SAWIS (Suid-Afrikaanse Wynbedryf Inligting en -Stelsels) en Vinpro word verwag dat die wyndruifoes in hierdie stadium ietwat groter sal wees as in 2020, maar steeds kleiner as die 15 jaar gemiddeld van 1.37 miljoen ton. Die skatting in Januarie was die tweede van vyf jaarlikse beramings voordat die finale oesverslag in Mei vanjaar bekend gemaak sal word.
Conrad Schutte, bestuurder van Vinpro se konsultasiediensafdeling.
Die 19 week lange verbod op plaaslike drankverkope sedert Maart 2020 het 'n negatiewe effek op wynkelders se verkoopsvolumes gehad en tot hoër voorraadvlakke gelei. Nou, 'n maand sedert die derde verbod op plaaslike drankverkope ingestel is, en met die 2021-parstyd wat hierdie week afgeskop het, het die bedryf meer as 640 miljoen liter wyn in voorraad waarvan 250 – 300 miljoen liter ongekontrakteer is. "Dit hou 'n wesenlike risiko in weens onvoldoende stoor- en verwerkingskapasiteit vir die nuwe oes en 'n bedreiging vir die volhoubaarheid van ons hele bedryf," sê Rico.
Vinpro-bestuurshoof Rico Basson.
"Stadig-bewegende voorraad weens laer verkoopsvolumes, kontantvloei-uitdagings en die noodsaaklikheid vir addisionele oorbruggingsfinansiering teen 'n koste sal die volhoubaarheid van die bedryf onder geweldige druk plaas. Dit sal noodwendig daartoe lei dat baie ondernemings en boerderye gaan sluit, tesame met ongeveer 27 000 werksverliese wat die kwesbaarste in ons gemeenskappe in armoede sal dompel," sê Rico.
Vinpro het daarom op 27 Januarie 2021 'n dringende aansoek by die Kaapse Hooggeregshof ingedien om dringende tussentydse regshulp aan te vra wat die premier van die Wes-Kaap die mag sal gee om van die algehele en landswye verbod af te wyk om die verkoop van drank op persele en deur handel in die Wes-Kaap moontlik te maak. Soortgelyke verligting met betrekking tot ander provinsies sal versoek word. Indien die drankverbod nog op 5 Februarie 2021 in die Wes-Kaap van krag is – die datum waarop die saak aangehoor word – sal die Wes-Kaapse Hooggeregshof gevra word om die drankverbod deur minister Dlamini-Zuma ingestel vir die Wes-Kaap met onmiddellike effek ter syde te stel.